যাই হোক পৌঁছোনো গেল কোনারক সূর্যমন্দিরে। খাজুরাহের মতো কোনারকের মন্দিরগাত্রেও রয়েছে নরনারীর যৌনআবেদন সমৃদ্ধ নানা ভঙ্গিমার মূর্তি। তবে বেশ মজাও হল আর অবাকও হলেন সকলে, যখন গাইড দেখিয়ে দিলেন গামবুট পরা স্টাইলিশ সূর্যদেবকে। প্রায় হাজার বছর আগের পুরোনো স্থাপত্যের নারীদের সঙ্গে কত মিল আধুনিকাদের। তাঁরা ভ্যানিটি ব্যাগ নিতেন, লং স্কার্ট পরতেন, পিঠে ব্যাগ নিতেন, হিল-উঁচু জুতোও পরতেন। তবে নজরে এল বহু জায়গায় কারুকার্য নেই। শুধু মন্দিরের কাঠামোটা ধরে রাখার জন্য নতুন করে লাগানো হয়েছে সাদামাটা পাথর।